Apsveicam- jums pieder mājdzīvnieks! 

1. Jaunajam dzīvnieka adoptētājam jāievēro, ka mājdzīvnieks ir viņa īpašums. Par visu, kas notiek ar dzīvnieku (savaino kādu, klaiņo, iet bojā, rada zaudējumus trešām personām u.c.) ir atbildīgs īpašnieks.
2. Automašīnā dzīvnieku pārvadāt obligāti fiksējot (piefiksējot pavadu, speciālā būrī vai somā u.c.). Nepiefiksēts dzīvnieks avārijas vai straujas bremzēšanas rezultātā var gūt nopietnus savainojumus un savainot pasažierus.
3. Pārvedot dzīvnieku mājās ļoti svarīgi ir pieskatīt dzīvnieku un neatstāt bez uzraudzības, kamēr dzīvnieks iejūtas jaunajā mājvietā. Suņus bez pavadas ārā nevest un pieskatīt arī nožogotā teritorijā.
Dzīvnieks jaunā vietā var justies sabijies vai nedroši, var satrūkties no apkārtējās vides trokšņiem vai citiem traucēkļiem un aizmukt.
4. Dzīvnieku pārvedot mājās jāiepazīstina ar jauno mājvietu (teritoriju), jāierāda guļvieta, ēšanas vieta. Dzīvnieks jāaudzina no pirmās dienas ierodoties jaunajā mājvietā.
5. Ja nepieciešams doties ilgākā ceļojumā vai nodot dzīvnieku turēšanai kādai citai personai, dzīvniekam jāpiereģistrē turētājs Lauksaimniecības datu centrā (caur latvija.lv). Visas darbības t.sk. apmeklēt veterinārārstu, lai veiktu manipulācijas, izņemt dzīvnieku no patversmes, nodot dzīvnieku viesnīcā u.c., var veikt dzīvnieka īpašnieks vai turētājs. Tāpat jāseko līdzi dzīvnieka īpašnieka aktuālajai kontaktinformācijai (turēšanas adrese, tālrunis u.c.) un savlaicīgi jāveic izmaiņas Lauksaimniecības datu centra datu bāzē.
6. Dzīvnieka īpašnieks ir atbildīgs par to, lai dzīvnieks neklaiņotu, netraucētu citiem cilvēkiem un dzīvniekiem. Suņa atrašanās ārpus īpašnieka redzesloka ir dzīvnieku klaiņošana par ko iestājas administratīvā atbildība. 
7. Ja dzīvnieks ir pazudis:
· Jāveic atzīme Lauksaimniecības datu centra datu bāzē, ka DZĪVNIEKS IR PAZUDIS;
· Jāinformē pašvaldības policija vai pašvaldība;
· Var informēt pašvaldību apkalpojošo dzīvnieku patversmi un citas dzīvnieku patversmes;
· Jāizliek sludinājumi sociālajos tīklos un apkārtnē;
· Jādodas pašiem meklēt savu mājdzīvnieku.
8. Ja dzīvnieks jūtas slikti, ir apātisks, neēd, nedzer vai ir caureja vai citas veselības problēmas, NEKAVĒJOTIES jāvēršas pie veterinārārsta!
9. Ja esat adoptējis dzīvnieka mazuli- kucēnu vai kaķēnu, tad nekādā gadījumā NEDRĪKST PIEĻAUT DZĪVNIEKU VAIROŠANOS tam pieaugot.
10. Dzīvnieka īpašniekam jānodrošina:
· regulāras vizītes pie veterinārārsta (vismaz vienu reizi gadā), lai kontrolētu dzīvnieka svaru un veselības stāvokli;
· dzīvnieka regulāra apstrāde pret parazītiem un vakcinācija;
· dzīvnieka ēdināšana atbilstoši tā sugai, vecumam un veselības stāvoklim;
· saistošo normatīvo aktu ievērošana.

Tālrunis informācijai 24422440 visu diennakti

Apsveicam ar jauna ģimenes locekļa iegādi! 
